২৩ অক্টোবর ২০১৭, ১৫:২৭ | অনলাইন সংস্করণ
ভারত-বাংলাদেশ সীমান্ত দিয়ে অনুপ্রবেশ ও চোরাচালান বন্ধে খুব শিগগিরি চালু হতে যাচ্ছে ইসরাইলি মডেল। সোমবার কোলকাতা থেকে প্রকাশিত এক বাংলা দৈনিকে এ খবর দিয়ে আগামী বছর থেকে সীমান্তে ইসরাইলি প্রযুক্তি ব্যবহার করা হবে বলে বলা হয়েছে।
ভারতীয় সীমান্তরক্ষী বাহিনী বিএসএফের এক কর্মকর্তা বলেন, ওই ব্যবস্থা চালু হলে অনুপ্রবেশ ও চোরাচালান প্রায় সম্পূর্ণ বন্ধ হয়ে যাবে। ইসরাইলে ওই ব্যবস্থা থাকায় এটিকে ‘ইসরাইল মডেল’ও বলা যেতে পারে।
বিএসএফ সূত্রে প্রকাশ, সীমান্তে ১৫০ মিটার পরপর নাইট ভিশন সিসিটিভি ক্যামেরায় এক ধরনের সফটওয়্যার বসানো থাকবে। সীমান্তের পাঁচশ’ মিটার এলাকায় লোকজনের যাতায়াত হলে কিংবা সেখানে অবস্থানগত কোনও পরিবর্তন হলে বিএসএফ ক্যাম্পের কন্ট্রোল রুমে অ্যালার্ম বেজে উঠবে। এরপরেই দ্রুত ‘কুইক রিঅ্যাকশন টিম’ সেখানে গিয়ে পরিস্থিতি মোকাবিলা করবে। গোটা ব্যবস্থাটিই প্রযুক্তি নির্ভর।
সীমান্ত সমস্যা নিয়ে সম্প্রতি বিএসএফের ত্রিপুরা সীমান্তের মহাপরিদর্শক এস আর ওঝা বলেন, ‘বর্ডার গার্ড বাংলাদেশ আমাদের খুব সহযোগিতা করছে। কখনো কখনো বিএসএফ ও বিজিবি সদস্যরা চোরাচালান ছাড়াও অপরাধমূলক কাজকর্ম, অনুপ্রবেশ ও অবাঞ্ছিত গতিবিধিতে নজরদারি চালাতে যৌথভাবে টহলদারি চালায় বলেও এস আর ওঝা বলেন।